**Δελτίο Τύπου**

**Η Κύπρος προχωρά, κινείται ηλεκτρικά – Αυξημένο το ενδιαφέρον για το Σχέδιο Χορηγίας Ηλεκτρικού Οχήματος**

Ιδιαίτερα αυξημένο είναι, όπως προκύπτει από τα δεδομένα της πρώτης εβδομάδας, το ενδιαφέρον για το Σχέδιο Χορηγίας Ηλεκτρικού Οχήματος, γεγονός που αποδεικνύει ότι οι πολίτες αναγνωρίζουν τα οφέλη της ηλεκτροκίνησης και τη σημασία που έχει ευρύτερα η μετάβαση στις πράσινες μεταφορές και τη βιώσιμη κινητικότητα.

Η α’ φάση του Σχεδίου τέθηκε σε εφαρμογή τη Δευτέρα, 20 Δεκεμβρίου 2021, και θα ολοκληρωθεί τη Δευτέρα, 3 Ιανουαρίου 2022, με προϋπολογισμό ύψους €8 εκατομμυρίων. Μέχρι στιγμής, **έχουν υποβληθεί συνολικά 4,269 αιτήσεις**, οι οποίες έχουν **υπερκαλύψει τον αριθμό των εγκρίσεων** που θα δοθούν στο πλαίσιο της α’ φάσης για τις περισσότερες κατηγορίες οχημάτων.

Διαθέσιμες χορηγίες υπάρχουν προς το παρόν για τις ακόλουθες κατηγορίες:

* Μεταχειρισμένο ηλεκτρικό όχημα ταξί
* Μεταχειρισμένο ηλεκτρικό αναπηρικό όχημα
* Μοτοποδήλατα – Μοτοσικλέτες

Αναλυτικότερα, έχουν υποβληθεί αιτήσεις ως εξής:

|  |  |  |  |
| --- | --- | --- | --- |
| Περιγραφή | Αριθμός εγκρίσεων | Αριθμός αιτήσεων | Κάλυψη |
| Καινούργιο ηλεκτρικό όχημα ιδιωτικής χρήσης | 360 | 3,175 | 8.82 |
| Καινούργιο ηλεκτρικό όχημα ταξί | 24 | 72 | 3.00 |
| Καινούργιο ηλεκτρικό αναπηρικό όχημα | 13 | 21 | 1.62 |
| Καινούργιο ηλεκτρικό όχημα πολύτεκνης οικογένειας | 13 | 51 | 3.92 |
| Μεταχειρισμένο ηλεκτρικό όχημα ιδιωτικής χρήσης | 320 | 366 | 1.14 |
| Μεταχειρισμένο ηλεκτρικό όχημα ταξί | 25 | 9 | 0.36 |
| Μεταχειρισμένο ηλεκτρικό αναπηρικό όχημα | 15 | 5 | 0.33 |
| Μεταχειρισμένο ηλεκτρικό όχημα πολύτεκνης οικογένειας | 15 | 19 | 1.27 |
| L-Μοτοποδήλατα – Μοτοσικλέτες | 320 | 302 | 0.94 |
| L6e (B) και L7e (C)-μικρά τετράτροχα δρόμου | 10 | 79 | 7.90 |
| Μικρό Λεωφορείο | 6 | 16 | 2.67 |
| Μεγάλο Λεωφορείο | 2 | 1 | 0.50 |
| Μικρό Εμπορικό (μέχρι 3,500 κιλά μεικτό) | 121 | 153 | 12.75 |

Υπενθυμίζεται ότι τα ποσά που θα διατεθούν για σκοπούς **αγοράς καινούργιου ηλεκτρικού οχήματος** κυμαίνονται από €9.000 μέχρι €19.000, ενώ τα ποσά χορηγίας για την **αγορά μεταχειρισμένου ηλεκτρικού οχήματος** αρχίζουν από €4.000 και φτάνουν τις €12.000.

Επιπρόσθετα, ο αιτητής δύναται, εφόσον το επιθυμεί, να **αποσύρει παλαιό όχημα, μεγαλύτερο των 12 ετών, και να λάβει επιπλέον χορηγία ύψους €1.000**.Το επιπλέον ποσό των €1.000 χορηγείται τόσο στην περίπτωση αγοράς καινούργιου όσο και στην περίπτωση αγοράς μεταχειρισμένου ηλεκτρικού οχήματος.

Τέλος, επισημαίνεται ότι, εφόσον δοθεί προέγκριση της αίτησης, ο δικαιούχος έχει χρονικό περιθώριο δύο μηνών για να προσκομίσει αποδεικτικά παραγγελίας του νέου/μεταχειρισμένου ηλεκτρικού οχήματος και χρονικό περιθώριο 12 μηνών για εγγραφή του ηλεκτρικού οχήματος. Η χορηγία δίνεται με την εγγραφή του οχήματος, εντός των 12 μηνών από την προέγκριση.

\_\_\_\_\_\_\_\_\_\_\_\_\_\_\_\_\_

Υπουργείο Μεταφορών, Επικοινωνιών και Έργων

27 Δεκεμβρίου 2021